Brad Binder wen op dramatiese wyseBrad Binder het Sondag op dramatiese wyse die Oostenrykse MotoGP gewen. (Foto: Joe Klamar/AFP) Die Red Bull Ring-renbaan is in die stad Spielberg in Oostenryk. ŉ Heel gepaste naam vir die stad waar Brad Binder die Oostenrykse MotoGP vanmiddag gewen het, want nie eers rolprentmaker Steven Spielberg kon hierdie drama uitgedink het nie. Met enkele rondes oor in die wedren het dit begin reën. Binder was nie onder die voorste jaers nie, maar die nat baan het sake skielik gelyk gemaak en ŉ bondel jaers het voor gejaag. Toe die res van die groep besluit die baan is seepglad en hulle moet by die kuipe indraai om bande vir die nat pad vir hul motorfietse te gaan haal, het Binder ŉ reusedobbelspel gespeel. Hy het op die baan gebly en was alleen voor. Om ŉ paar draaie moes hy vasklou aan die kragtige KTM want die gladde bande en die gladde baan wou onder hom uitgly. Die Suid-Afrikaner het die TV-kommentators uitasem van opgewondenheid gehad. Soveel drama het hulle klaarblyklik lanklaas gesien. Brad Binder na sy oorwinning. (Foto: Joe Klamar/AFP) Intussen was die manne op die motorfietse met die reënbande vinnig besig om die ander wat agter Binder aan hulle gladde bande vasgeklou het, een vir een verby te steek. Maar Binder het vasgebyt vir sy tweede oorwinning en plek op die boonste trappie van die podium. Die Italianer Francesco Bagnaia (Ducati) was tweede, byna tien sekondes agter Binder. Die Spanjaard Jorge Martin (Ducati-Pramac) was derde. Verlede week op dieselfde baan was Binder in die vierde plek in die Steiermarkse MotoGP. Brad se boetie, Darryn, was in die negende plek in die Moto3-wedren.